মতলব উত্তর উপজেলার একটি পৌরসভা ও ১৪টি ইউনিয়নে এবার ভুট্টার আবাদ করে চাষীরা লাভবান হয়েছে। সেচ, সার ও অন্যান্য উপকরণসহ উৎপাদন খরচ কম, বিগত বছরগুলোতে ভুট্টার দাম আশানুরূপ  পাওয়া, যথাসময়ে আবাদ, পরিচর্যা ও জৈব সার প্রয়োগের মাধ্যমে এবার এ উপজেলায় ভুট্টার বাম্পার ফলন হয়েছে। অনুকুল আবহাওয়া ও ভাল পরিচর্যার কারণে একর প্রতি ৮০ মণ ভুট্টার ফলন হয়েছে বলে চাষীরা জানিয়েছেন। বাজারে ভুট্টার বেশ চাহিদা আর দামও বেশি। আর তাই কৃষকরা মহা ব্যস্ত বিক্রি এবং আগামীতে আবাদের জন্য ভুট্টা সংরক্ষণের কাজে। তারা কেউ আর বীজ সংরক্ষণ কেউবা দাম ভাল পাওয়ায় বিক্রি করতে দেখা যাচ্ছে। প্যাসিফিক নামের হাই ব্রীড নামের ভু্ট্টার আবাদ করে চাষীরা ফলনে এ সফলতা পান। জানা গেছে, অন্য ফসলের তুলনায় বেশি লাভজনক হওয়ায় ভুট্টা চাষে  এ এলাকার কৃষক দিন দিন অধিক ঝুঁকে পড়ছে। উপজেলায় শতশত পোল্ট্রি শিল্প এবং হাঁস-মুরগীর খামার বেড়েই চলছে। তাই হাঁস-মুরগীর খাবারের জন্য ভু্ট্টার চাহিদা বেশি থাকায় চাষীদের বাড়ী থেকেই বিভিন্ন ব্যবসায়ীরা ভু্ট্টা কিনতে বাড়ী আসছেন। ফলে চাষীদের ভুট্টা বিক্রির জন্য বিভিন্ন হাটবাজারে যেতে হয় না। আর এ ভুট্টা আবাদে, উপজেলার অনেক কৃষকের জীবন বদলে দিয়েছে।    উপজেলার কৃষি বিভাগ জানিয়েছে, ধান, গম ও আলু চাষের তুলনায় ভুট্টা লাভজনক হওয়ায় এ উপজেলাতে ভু্ট্টা চাষ ক্রমশ জনপ্রিয় হয়ে উঠছে। এ উপজেলায় চলতি মৌসুমে ৯শ ৫০ হেক্টর  জমিতে ভু্ট্টা চাষের লক্ষ্যমাত্রা নির্ধারণ করা হয়। কিন্তু কৃষকরা অতি উৎসাহী হয়ে ১ হাজার ২৫০ হেক্টর জমিতে ভু্ট্টার আবাদ করেছে।    উপজেলার চান্দ্রাকান্দি গ্রামের কৃষক আবুল হোসেন জানান, তিনি চলতি বছরে ১০ বিঘা জমিতে ভু্ট্টা লাগিয়েছে। তার বিঘা প্রতি খরচ হয়েছে সাড়ে ৫ হাজার টাকা। আর বিঘা প্রতি ভুট্টার ফলন হয়েছে ৩৫ মণ। প্রতিমণ ভুট্টার বাজারমূল্য ৮শ ৫০ টাকা। ঠাকুরচরের কৃষক বিষু কর্মকার জানান, মেঘনা ধনাগোদা সেচ প্রকল্পের আওতাধীন থাকার পরও জমিতে পানি যায় না বিধায় তিনি এ বছর ২ একর জমিতে ভুট্টার আবাদ করেছেন।  এতে সে ১শ ৮০ মণ ভু্ট্টা পেয়েছে। তিনি আগামীতেও ভুট্টার চাষ করার জন্য বীজ সংরক্ষণ করে রাখছেন। কেশাইরকান্দি গ্রামের কৃষক মোহাম্মদ হোসেন বলেন, কৃষি বিভাগের ছারেগো কথায় আমি এইবার ভুট্টার চাষ করছি। ফসলও ভালই পাইছি। হাটে বেইচা ও টাহাই আমার অভাব অনটনের সংসারে অভাব সইরা গেছে।    উপজেলার কৃষি অফিসার সাইফুল আলম জানান, ভুট্টা চাষের কারণে অনেক অনাবাদী জমি চাষাবাদের আওতায় এসেছে। কৃষি বিভাগ থেকে কৃষকদেরকে বিজ্ঞান সম্মত ভু্ট্টা চাষের পরামর্শ দেওয়া হয়েছিল। সে মোতাবেক কৃষকরা ভুট্টার আবাদ করে বাম্পার ফলন পেয়েছে।  কৃষকের এ সফলতায় আগামী মৌসুমে আরও ব্যাপক এলাকা জুড়ে ভুট্টা আবাদ সমপ্রসারণ হবে।  -----------------------------------------------------  কামাল হোসেন খানঃ